מארינה מקסימיליאן

ביוגרפיה

נולדה בשם מארינה בלומין (באוקראינית: Мари́на Блю́мін) בדניפרופטרובסק שבברית המועצות (כיום באוקראינה), ועלתה לישראל יחד עם משפחתה בשנת 1990 כשהייתה בת שלוש, לשכונת פרדס כץ שבבני ברק. בשל היות אמה פסנתרנית ומורה לפסנתר החלה ללמוד נגינה בפסנתר כבר בגיל צעיר. בגיל עשר כבר הופיעה בפסטיבל אבו גוש, ובגיל 12 הופיעה במגדל דוד. בגיל 15, במקביל ללימודיה במגמת המוזיקה של תיכון "עירוני א'" בתל אביב, החלה להופיע במועדוני ג'אז, בין השאר כאורחת בהופעותיו של המפיק אבי אלמן, עם השירים "סטריינג'ר" ו"שייד אוף יור מיינד", שאותם שרה באנגלית. בגיל 16 הכירה את המפיק והמוזיקאי יהודה עדר, שחשף אותה לעולם הפופ. עוד בנעוריה הצטרפה למחזור הראשון של פרויקט המנהיגות היוקרתי "קו הזינוק", המלווה בני-נוער בעלי פוטנציאל מנהיגות גבוה. שרה והופיעה עם ה"קומון בנד", הרכב המשלב פיוז'ן, ג'אז, רוק ומוזיקה אתנית, בפסטיבלים ומועדונים. במקביל, הקליטה את השיר "בית-ספר למשחק" לאלבומו של אוהד בן אבי, "בכורה". בנוסף, השתלבה בעולם התיאטרון שנה לפני כניסתה לנבחרת "כוכב נולד", בשתי הצגות בפסטיבל עכו, לאחת אף כתבה מוזיקה, לצד השתתפות בהצגות "המפיקים" ו"אשכבה" בתיאטרון הקאמרי.

"כוכב נולד 5"

בשנת 2007 הצטרפה לעונה החמישית של תוכנית המציאות "כוכב נולד" של "קשת" בערוץ השני. במהלך העונה שרה שירי פופ ושירי ארץ-ישראל, תוך שהיא מביאה פרשנות ג'אזית ותיאטרלית לשיריה, שלא הייתה מוכרת קודם לכן בתוכנית, והפכה לסימן ההיכר שלה, שלטענת רבים מתעשיית המוזיקה הפך אותה לקודמת לשאר המתמודדים הלא מנוסים. בין השירים בלטו "שיר אהובת הספן" ו"בוא" של ריטה, "חלומות" של רוחמה רז, "בלוז כנעני" של אהוד בנאי ו"וידוי" של אלכסנדר פן. באוגוסט אותה שנה העפילה בלומין, לאחר ביצועים ל"ברוש" של אריאל זילבר וכאמור "וידוי", לשלב הגמר של "כוכב נולד 5", לצד המתמודדים בועז מעודה ושלומי בראל. ב-30 באוגוסט, בגמר התחרות שנערך בחוף גולן שבכנרת, ביצעה את "ואתם רוקדים" של דורי בן זאב יחד עם להקת מיומנה ואת "נפרדנו כך" של נורית גלרון. היא הגיעה למקום השני אחרי בועז מעודה, עם 27 אחוזים מקולות הצופים. היא זכתה בחוזה הקלטות לאלבום בחברת "הליקון".
במהלך שידור "כוכב נולד" חשף מדור הרכילות של העיתון "מעריב" את העובדה שמקסימיליאן, לצד שלושה משתתפים נוספים, לא שרתה בצה"ל, לכאורה ללא סיבה. פרסום זה עורר גל מחאות. לאחר מכן התברר כי הצבא לא גייס אותה בשל בעיות נפשיות. היא התנדבה בכפר הנוער בן שמן, שם היא לימדה ילדים שירה ופיתוח קול.

קריירה מוזיקלית ומשחק

לאחר גמר "כוכב נולד", ולצד הופעות באירועים ופסטיבלים, ואף הופעה בתצוגת האופנה של מעצב בגדי-הים גדעון אוברזון, עבדה מקסימיליאן על אלבום הבכורה שלה, שבסופו של דבר נגנז. באפריל 2008 השיקה את מופע הבכורה שלה בפסטיבל "ימי זמר" בחולון, שאותו ניהל אמנותית צדי צרפתי והפיק אבי ליבוביץ'. בחודש מאי הוציאה יחד עם בועז מעודה את הסינגל "מי היה מאמין", שכתבה והלחינה קרן פלס לרגל פתיחת העונה השישית של "כוכב נולד". ביוני הוציאה את הסינגל "סוף סוף" שכתבה והלחינה. סינגל זה קידם את המופע "התבוננות". בחנוכה של אותה שנה הופיעה ב"פסטיבל שירי הילדים" עם השיר "כובע קסמים", של לאה גולדברג, שאותו הלחינה מחדש. באותה שנה התארחה בתוכנית הטלוויזיה "רד בנד".
ב-2009 קיבלה את תפקידה הטלוויזיוני המלא הראשון, בסדרת הדרמה של הוט "תמרות עשן". באותה שנה גילמה את תפקיד "בלאדי מירי" (מירי לביא) בטלנובלה של הוט "חשופים". באלבומו של רמי פורטיס "פורטיס משולש" שיצא באותה שנה השתתפה בדואט "מעליי". השתתפה גם במיני סדרת הדרמה "סוזנה הבוכייה".
בחודשים יולי-אוגוסט 2009 הנחתה את התוכנית "הצילו! אני כוכב נולד" בערוץ 24. התוכנית הייתה שלב "גלגל ההצלה" בעונה השביעית של "כוכב נולד".
ב-2009 יצא אלבומה השני "קומוניקטיבי" של הזמרת נינט טייב, ומארינה הלחינה שיר אחד מתוך האלבום ושרה אף אותו עם טייב השיר נקרא "בשקט הזה".
בספטמבר 2009 נבחרה על ידי מגזין "פנאי פלוס" למקום הראשון ברשימת "50 היפים והנכונים" שמתפרסמת מדי שנה. היא הופיעה בשער, רואיינה וכמו כן הצטלמה לפורטרט אישי שצילם הצלם יניב אדרי. בנובמבר של אותה שנה הוציאה את הסינגל "Maurin", שקידם את מופעה החדש "אקספרימנטל".
במהלך השנים 2009–2010 שרה גרסאות כיסוי שליוו את קמפיין הפרסום של חברת בזק ("או שאתה שר או שלוקחים אותך מפה", "היום", "משהו חדש מתחיל" ו"חשמל זורם בכפות ידיך").
בינואר 2010 עלתה לאוויר התוכנית "מועדון ארוחת הערב" בהנחיית מקסימיליאן והשף חיים כהן. באותה שנה נבחרה לדוגמנית והפרזנטורית של רשת האופנה למידות גדולות "עונות". נכון ל-2013 היא עדיין משמשת בתפקיד זה.
בנובמבר 2010 הוציאה את הסינגל "עמוק בטל", שהלחינה למילים של לאה גולדברג. לשיר נוסף בית אחד שכתבה אמה של מקסימיליאן, אלה. במרץ 2011 הוציאה סינגל שני מתוך אלבום הבכורה הצפוי, "אני הולכת", שכתבה והלחינה. את שני השירים הפיק תמיר מוסקט.
בשנת 2011 שיחקה בסדרה "ילדי ראש הממשלה", בתפקיד יועצת התקשורת של ראש הממשלה.
ביוני 2011 נבחרה על ידי מגזין האופנה האיטלקי "ווג" כאייקון אופנה. במסגרת פעילותו סביב חודש יוני שבין היתר מתעסק במאבק נגד אנורקסיה, ונשים גדולות, מצליחות ואופנתיות. הכתבה קדמה את הקונצרט המיוחד של מקסימיליאן, שהתקיים ביוני של אותה שנה בעיר בולצאנו, שבצפון איטליה.
באוקטובר 2011 חברה למוזיקאי ולמנצח גיל שוחט ויחדיו העלו מופע מוזיקלי הנושא את השם "דולצ'ה ויוצ'ה" בו הם מבצעים ממיטב הקלאסיקה העולמית.
בשנת 2011 לוהקה לסדרת הדרמה החדשה של "הוט" "יחפים" בתפקיד אלכסנדרה, לצדם של אוהד קנולר, ורד פלדמן ויחזקאל לזרוב.
בשנת 2012 החלה לשחק בסדרת הטלוויזיה "עניין של זמן". באותה שנה השתתפה בערב ההתרמה של ארגון לתת בו ביצעה יחד עם עברי לידר את השיר "מישהו פעם".
ב-12 בפברואר 2013 הוציאה מקסמיליאן את הסינגל "Two Pigs" בהפקתו של עופר מאירי, ב-19 באפריל יצא לאור הסינגל השני מהאלבום - "Tango",
שני סינגלים אלו נכללו באלבום הבכורה שלה שיצא בחודש אוגוסט באותה שנה בשם "Step Into My World",
באלבום 9 קטעים. 8 מהם באנגלית ואחד ברוסית, זאת לאחר שהאלבום הקודם (שהיה צפוי להיות בעברית) נגנז, את מרבית שירי האלבום מרינה כתבה והלחינה בעצמה.
ב-24 בספטמבר 2014 מארינה נבחרה לאשת השנה במוזיקה הישראלית במצעד הישראלי השנתי של גלגלצ בעקבות אלבומה "Step Into My World".
ב-2013 השתתפה ב"X פסטיגל" ושרה את שיר הנושא במופע.
בינואר 2014 שיתפה פעולה עם ההרכב "לא כוחות" בסינגל "נדל"ן" ואף השתתפה בקליפ.
שנתיים אחרי האלבום המצליח באנגלית שקיבל מעמד של אלבום זהב וסיבוב הופעות מצליח על שמו "Step into my world", אחרי חצי שנה של הפסקה מהופעות בשל בעיות במיתרי הקול, בנובמבר 2015 הוציאה מקסימיליאן את הסינגל הראשון בעברית "1990" בהפקתם של "גיא ויהל". בחודש מרץ הוציאה את הסינגל השני "ימים חדשים בפתח" וב-5 באפריל "לפעמים " בהתאם להוצאת האלבום .
במרץ 2016 יצאו שני אלבומים בהם מקסימיליאן נטלה חלק כ"אורחת": אלבום של אברהם טל ו"שותפים בעם" של להקת הדג נחש.
באפריל 2016 יצא לחנויות אלבומה השני, "ארמונות עשן" - אלבום שנכתב כולו על ידי מקסימיליאן בהפקתם של הצמד גיא ויהל.
בתחילת חודש אוגוסט 2016 פורסם שמארינה תהווה הפרזנטורית של רשת האופנה "אפריל".
ב-22 בספטמבר 2016 יצא הסינגל My Boy"" במסגרת הלייבל של תמיר מוסקט APE RECORDS"", מארינה כתבה את השיר עם מוסקט והצטלמה לקליפ כשהיא בחודשי הריון מתקדמים.
ב-10 בנובמבר 2016 הוציאה את הקליפ לשיר שלה "אפס סבלנות". מתוך אלבומה השני "ארמונות עשן".
ב-22 בנובמבר 2016 הוציאה קליפ מטעם רשות השידור לכבוד סיכום 48 שנות שידור ציבורי בביצוע השיר "הבלדה על חדווה ושלומיק".
מדצמבר 2016 יצאה מארינה למופע שנקרא "easy life" (על-שם שירה מהאלבום השני), בהפקתו של אסף אמדורסקי .
ב-2018 מארינה הקליטה שירים לאלבום אולפן שלישי, השני שלה בשפה האנגלית. באלבום היא משתפת פעולה עם המפיק ג'וני גולדשטיין, תמיר מוסקט, עופר מאירי שהפיק את אלבומה הראשון, גיא ויהל שהפיקו את אלבומה השני וינון יהל. באותה שנה יצאה למסע הופעות ששמו "Piano Mode".
במאי 2018 הוציאה סינגל "glow now".
באוגוסט 2018 הוציאה סינגל קליפ שני "zero".
ב-13 באוגוסט 2018 החל שידור תוכנית תוכנית טלוויזיה "סולו" בהנחייתה בכאן 11 - שלושה פרקים לקראת השתתפות ישראל באירוויזיון המוזיקאים הצעירים.
בחורף 2018 שפטה מקסימיליאן בריאליטי המוזיקלי של רשת 13, The Four.
בחנוכה 2018 השתתפה במופע "פופ אפ מיוזיק" שעלה לשבוע בהיכל נוקיה לצד עומר אדם, עידן עמדי, שלישיית מה קשור, נינט, דב גדג' ואלני פוריירה. מארינה הקליטה את שיר הנושא של המופע "לרקוד ולזוז" יחד עם עומר אדם, נדב גדג' ומה קשור.
בשנת 2019 הופיעה בתפקיד אורח בעונה ה-16 של ארץ נהדרת. באותה שנה הצטלמה לעונה שלישית של פאודה.

חיים אישיים

ב-2013 נפרדה מקסימיליאן מבן-זוגה לאחר כשנה של נישואין. מ-2014 היא נמצאת בזוגיות עם המוזיקאי גיא מנטש מהצמד "גיא ויהל". ב-2016 נולדה בתם הבכורה, וב-2019 נולדה בתם השנייה. בראיון של גיא ויהל לישראל היום בינואר 2018, ציין מנטש כי מארינה אימצה את שם משפחתו.